A TANÁCS 1415/2004/EK RENDELETE
(2004. július 19.)
bizonyos halászati területekre és a halászatra vonatkozó éves halászati erőkifejtés felső határának meghatározásáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel az egyes közösségi halászati területekre és erőforrásokra vonatkozó halászati erőkifejtések irányításáról szóló, 2003. november 4-i 1954/2003/EK tanácsi rendeletre (1) és különösen annak 11. cikke (2) bekezdésére,
mivel:
(1)
Az 1954/2003/EK rendelet meghatározza az egyes közösségi halászati területekre és erőforrásokra vonatkozó halászati erőkifejtések irányításának létrehozására vonatkozó feltételeket és eljárásokat.
(2)
A tagállamok megküldték a Bizottságnak az 1954/2003/EK rendelet által előírt információkat és különösen a legalább 15 méter teljes hosszal rendelkező hajóknak az 1998-2002 közötti időszakra vonatkozó, az említett rendeletben meghatározott területeken történő halászati erőkifejtésének éves átlagát, valamint a legalább 10 méter teljes hosszal rendelkező hajóknak az 1998-2002 közötti időszakra vonatkozó, az említett rendeletben meghatározott, biológiai szempontból érzékeny területeken történő halászati erőkifejtésének éves átlagát.
(3)
Az 1954/2003/EK rendelet szerinti halászati erőkifejtés megállapításánál a beépített teljesítményen a hajó teljesítménye értendő, az 1986. szeptember 22-i, a halászhajók jellemzőiről szóló 2930/86/EGK rendeletben (2) meghatározottak szerint.
(4)
A Bizottság továbbította a tagállamoknak az 1954/2003/EK rendelet által előírt információkat, és - a velük folytatott konzultációt követően - értékelte a benyújtott, olyan korábbi és folyamatban lévő közösségi intézkedések alapján elfogadott halászati erőkifejtés korlátozására vonatkozó adatokat, amelyek magukban foglalják vagy foglalták a halászati erőkifejtés irányítását.
(5)
A bármely tagállam lobogója alatt hajózó hajókra meghatározott, fajcsoportra, területre, illetve halászati területre vonatkozó maximális éves halászati erőkifejtésnek meg kell egyeznie a halászhajók által az 1998-2002 közötti ötéves periódus alatt folytatott teljes halászati erőkifejtés ötödével,
ELFOGADTA EZT A RENDELETET:
1. cikk
Tárgy
E rendelet megállapítja az 1954/2003/EK rendelet 3. és 6. cikkében meghatározott valamennyi tagállamra, valamennyi területre és halászterületre vonatkozó maximális éves halászati erőkifejtés mértékét.
2. cikk
A halászati erőkifejtések felső határának meghatározása
(1) A fajcsoportra, vonatkozó, tagállamonkénti éves halászati erőkifejtés felső határa az 1954/2003/EK rendelet 3. cikke (1) bekezdésének a) és b) pontjában említett területekre vonatkozóan e rendelet I. mellékletében került meghatározásra.
(2) A fajcsoportra, területre, illetve halászterületre vonatkozó, tagállamonkénti éves halászati erőkifejtés felső határa az 1954/2003/EK rendelet 6. cikke (1) bekezdésben említett területre vonatkozóan e rendelet II. mellékletében került meghatározásra.
3. cikk
A területen való áthaladás
(1) A tagállamok biztosítják, hogy a halászati erőkifejtéseknek területenkénti, az 1954/2003/EK rendelet 3. és 6. cikke szerinti felhasználása nem eredményezi a halászattal töltött idő megnövekedését a referencia-időszak során alkalmazott halászati erőkifejtési szinttel összehasonlítva.
(2) Az olyan területeken áthaladó hajók által létrehozott halászati erőkifejtés, amelyeken a referencia-időszak során halászati tevékenység nem folyt, nem alkalmazható az érintett területen való halászati tevékenység tekintetében. Az ilyen halászati erőkifejtéseket valamennyi tagállam elkülönítetten tartja nyilván.
4. cikk
Módszertan
A tagállamok biztosítják, hogy a halászati erőkifejtések nyilvántartási módszere megegyezzen az 1954/2003/EK rendelet 3. és 6. cikke szerinti erőkifejtési szintek értékelésére alkalmazott módszerrel.
5. cikk
Egyéb halászati korlátozási rendszereknek való megfelelés
Az I. és II. mellékletben meghatározott éves halászati erőkifejtés felső határa nem érinti a helyreállítási terv alapján, illetve egyéb közösségi jogszabályok szerinti gazdálkodási intézkedés alapján rögzített halászati korlátozásokat, feltéve hogy a kisebb mértékű halászati erőkifejtésre vonatkozó intézkedés ennek megfelel.
6. cikk
Hatálybalépés
Ez a rendelet az Európai Unió Hivatalos Lapjában történő kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. július 19-én.